## Rješenje Ustavnog suda Republike Hrvatske broj: U-III-3573/2003. od 16. siječnja 2004.

### NN 13/2004 (2.2.2004.), Rješenje Ustavnog suda Republike Hrvatske broj: U-III-3573/2003. od 16. siječnja 2004.

# USTAVNI SUD REPUBLIKE HRVATSKE

440

Ustavni
sud Republike Hrvatske, u Vijeću za rjašavanje postupovnih pretpostavki za odlučivanje
o ustavnim tužbama, u sastavu sudac Milan Vuković, predsjednik Vijeća, te suci
Ivan Matija i Nevenka Šernhorst, u postupku pokrenutom ustavnom tužbom PPK
Valpovo d.d., Valpovo, Udruge malih dioničara PPK Valpovo d.d., Sindikalne
podružnice PPK Valpovo d.d. i Udruge malih dioničara »Valpovka« Valpovo koje
zastupa mr. sc. L. M., odvjetnik iz O., na sjednici održanoj dana 16. siječnja
2004. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1.Ustavna
tužba podnijeta protiv rješenja Visokoga trgo­vačkog suda Republike Hrvatske,
broj: Pž-6576/03 od 4. studenoga 2003. godine kojim je odbijena žalba
Poljoprivredno-prehrambenog koncerna Valpovo d.d. iz Valpova i potvrđeno rješenje
Trgovačkog suda u Osijeku, broj: Tt-03/893 od 3. rujna 2003. godine, a prihvaćena
je žalba Z. B. iz V., te je izbrisan upis Z. B. u sudskom registru kao člana
Nadzornog odbora.

Navedenim
prvostupanjskim rješenjem riješeno je u sudski registar Trgovačkog suda u
Osijeku upisati promjenu članova nadzornog odbora i promjenu članova uprave za
trgovačko društvo pod tvrtkom/nazivom POLJOPRIVREDNO-PREHRAMBENI KONCERN
VALPOVO dioničko društvo sa sjedištem u Valpovu u registarski uložak s matičnim
brojem subjekta upisa (MBS) 030009755, prema podacima utvrđenim u prilogu rješenja
(»Podaci za upis u sudski registar«), koji je njegov sastavni dio.

*Ustavni
sud nije nadležan za odlučivanje.*

2. U članku
62. stavku 1. Ustavnog zakona o Ustavnom sudu Republike Hrvatske (»Narodne
novine«, broj 49/02 – pročišćeni tekst, u nastavku: Ustavni zakon) propisano
je:

»(1) Svatko može podnijeti Ustavnom sudu ustavnu tužbu
ako smatra da mu je pojedinačnim aktom tijela državne vlasti, tijela jedinice
lokalne i područne (regionalne) samouprave ili prav­ne osobe s javnim
ovlastima, kojim je odlučeno o njegovim pravima i obvezama ..., povrijeđeno
ljudsko pravo ili temeljna sloboda zajamčena Ustavom ...«.

3. Budući da je osporeno rješenje Visokoga trgovačkog
suda doneseno u povodu žalbe podnositelja protiv rješenja Trgovačkog suda u
Osijeku kojim je u sudski registar navedenog suda upisana promjena članova
nadzornog odbora i promjena članova uprave za navedeno trgovačko društvo,
Ustavni sud utvrđuje da navedeno nije akt kojim je odlučeno o pravima i
obvezama stranaka (nije odlučeno o biti stvari), u smislu članka 62. stavka 1.
Ustavnog zakona.

Pojedinačni
akt u smislu članka 62. stavka 1. Ustavnog zakona je samo akt kojim je odlučeno
o pravima ili obvezama stranaka.

4.
Slijedom navedenog, na temelju članka 72. u svezi s člankom 62. Ustavnog
zakona, riješeno je kao pod točkom I. izreke.

Odluka
o objavi temelji se na odredbi članka 29. Ustavnog zakona.

Broj:
U-III-3573/2003
Zagreb, 16. siječnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 13/2004-440